CELEX: 62014TN0065
Language: hu
Date: 2014-01-28 00:00:00
Title: T-65/14. sz. ügy: 2014. január 28-án benyújtott kereset – Bank Refah Kargaran kontra Tanács

5.5.2014   
            
            
               HU
            
            
               Az Európai Unió Hivatalos Lapja
            
            
               C 135/43
            
         2014. január 28-án benyújtott kereset – Bank Refah Kargaran kontra Tanács
   (T-65/14. sz. ügy)
   2014/C 135/55
   Az eljárás nyelve: francia
   
      Felek
   
   
      Felperes: Bank Refah Kargaran (Teherán, Irán) (képviselő: J.-M. Thouvenin ügyvéd)
   
      Alperes: az Európai Unió Tanácsa
   
      Kérelmek
   
   A felperes azt kéri, hogy a Törvényszék:
   
               —
            
            
               semmisítse meg a 2013. november 15-i 1154/2013/EU tanácsi végrehajtási rendeletet a felperesre vonatkozó részében;
            
         
               —
            
            
               semmisítse meg a 2013. november 15-i 2013/661/KKBP tanácsi határozatot a felperesre vonatkozó részében;
            
         
               —
            
            
               nyilvánítsa a 2012. március 23-i 267/2012/EU tanácsi rendeletet alkalmazhatatlanná a felperes tekintetében;
            
         
               —
            
            
               nyilvánítsa a 2010/413/KKBP határozatot alkalmazhatatlanná a felperes tekintetében;
            
         
               —
            
            
               másodlagosan, 2014. január 20-tól számítottan semmisítse meg a jelen kérelmek első két francia bekezdésében említett végrehajtási rendeletet és határozatot;
            
         
               —
            
            
               kötelezze a Tanácsot a költségek viselésére.
            
         
      Jogalapok és fontosabb érvek
   
   Keresete alátámasztása érdekében a felperes nyolc jogalapra hivatkozik.
   
               1.
            
            
               Az első jogalap az EUMSZ 296. cikk szerinti indokolási kötelezettség megsértésén alapul, amennyiben a felperesnek a korlátozó intézkedésekkel érintett személyek és szervezetek listájára való felvételére vonatkozó végrehajtási rendelet nem jelöli meg kifejezetten azt a jogi alapot, amely alapján azt meghozták.
            
         
               2.
            
            
               A második jogalap a jogi alap hiányán alapul, amennyiben a vitatott végrehajtási rendelet jogi alapja a 267/2012/EU rendelet (1) amelyet a felperes vonatkozásában alkalmazhatatlannak kell nyilvánítani, mivel egyrészt azt az EUMSZ 296. cikkben foglalt indokolási kötelezettség, valamint az EUMSZ 215. cikk megsértésével hozták meg, másrészt annak 23. cikke (2) bekezdésének d) pontja – amely a felperes a 267/2012 rendelet IX. mellékletében foglalt listára való felvétele jogalapjának minősül – sérti a Szerződéseket és az Európai Unió Alapjogi Chartáját.
            
         
               3.
            
            
               A harmadik, negyedik, ötödik és hatodik jogalap i) téves jogalkalmazáson, ii) ténybeli hibán és nyilvánvaló mérlegelési hibán, iii) a védelemhez való jog és a hatékony bírói jogvédelemhez való jog megsértésén, illetve iv) az arányosság elvének megsértésén alapul.
            
         
               4.
            
            
               A hetedik jogalap azon alapul, hogy a 2010/413 határozat (2) 20. cikke (1) bekezdésének c) pontját, amely a felperesre kiszabott szankció jogi alapjául szolgál, alkalmazhatatlanná kell nyilvánítani, mivel e rendelkezés ellentétes a Szerződésekkel, az Alapjogi Chartával és az arányosság elvével. A felperes úgy érvel, hogy a korlátozó intézkedésekkel érintett személyek és szervezetek listájára való felvételre vonatkozó határozatot következésképpen meg kell semmisíteni.
            
         
               5.
            
            
               A nyolcadik jogalap azon alapul, hogy a vitatott szankció 2014. január 20-tól jogellenessé vált, mivel a Tanács ekkor elismerte, hogy Irán már nem folytat olyan nukleáris tevékenységet, amely a szankció alapjául szolgálhatna. A felperes arra hivatkozik, hogy a szankció következésképpen tárgytalanná vált.
            
         
      (1)  Az Iránnal szembeni korlátozó intézkedésekről és a 961/2010/EU rendelet hatályon kívül helyezéséről szóló, 2012. március 23-i 267/2012/EU tanácsi rendelet (HL L 88., 1. o.).
   
      (2)  Az Iránnal szembeni korlátozó intézkedésekről és a 2007/140/KKBP közös álláspont hatályon kívül helyezéséről szóló, 2010. július 26-i 2010/413/KKBP tanácsi határozat (HL L 195., 39. o.).